CELEX: C2004/300/69
Language: el
Date: 2004-12-04 00:00:00
Title: Υπόθεση C437/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου του Βελγίου, η οποία ασκήθηκε στις 15 Οκτωβρίου 2004

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/36
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου του Βελγίου, η οποία ασκήθηκε στις 15 Οκτωβρίου 2004
   (Υπόθεση C437/04)
   (2004/C 300/69)
   Η Επιτροπή των Ευρωπαϊκών Κοινοτήτων, εκπροσωπούμενη από τον J.-F. Pasquier, με τόπο επιδόσεων στο Λουξεμβούργο, άσκησε στις 15 Οκτωβρίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου του Βελγίου.
   Η Επιτροπής των Ευρωπαϊκών Κοινοτήτων ζητεί από το Δικαστήριο:
   
               —
            
            
               να αναγνωρίσει ότι, θεσπίζοντας διάταξη παραβιάζουσα τη φορολογική ασυλία των Ευρωπαϊκών Κοινοτήτων, το Βασίλειο του Βελγίου παρέβη τις υποχρεώσεις που υπέχει από το άρθρο 3 του Πρωτοκόλλου περί προνομίων και ασυλιών των Ευρωπαϊκών Κοινοτήτων·
            
         
               —
            
            
               να καταδικάσει το Βασίλειο του Βελγίου στα δικαστικά έξοδα.
            
         Λόγοι της προσφυγής και κύρια επιχειρήματα:
   Η επιβολή, με περιφερειακό διάταγμα της 23ης Ιουλίου 1992, περιφερειακού τέλους σε βάρος των κατόχων ακινήτων και των δικαιούχων εμπραγμάτων δικαιωμάτων επί ορισμένων ακινήτων που βρίσκονται στην Περιφέρεια Βρυξελλών–Πρωτευούσης συνιστά παραβίαση του Πρωτοκόλλου περί προνομίων και ασυλιών των Ευρωπαϊκών Κοινοτήτων, της 8ης Απριλίου 1964. Το διάταγμα αυτό αποτελεί καινοτομία σε σχέση με την προηγούμενη κανονιστική ρύθμιση, καθώς προβλέπει, επιπλέον της φορολογήσεως των κατόχων ακινήτων, την επιβολή τέλους σε βάρος των ιδιοκτητών σε περίπτωση που η επαγγελματική χρήση κτιρίου υπερβαίνει ορισμένη επιφάνεια. Όπως προκύπτει από τις προπαρασκευαστικές εργασίες του διατάγματος της 23ης Ιουλίου 1992, η εν λόγω φορολόγηση των ιδιοκτητών ακινήτων συνιστά νομική επινόηση, προκειμένου να παρακαμφθεί η φορολογική ασυλία που απολαύουν ορισμένα πρόσωπα ή οργανισμοί που είναι κάτοχοι ακινήτων. Πράγματι, το τέλος αυτό βαρύνει τελικά τα εν λόγω πρόσωπα, μεταξύ αυτών και τις Κοινότητες, είτε λόγω των συμβατικών διατάξεων που περιλαμβάνουν τα μισθωτήρια, δυνάμει των οποίων τα πρόσωπα αυτά βαρύνονται με κάθε φόρο ή τέλος επί του ακινήτου, εκτός αν ο μισθωτής απολαύει απαλλαγής, είτε λόγω της αντίστοιχης επιβαρύνσεως του μισθώματος. Ωστόσο, κατά τη νομολογία του Δικαστηρίου, κάθε νομοθετική διάταξη η οποία, ενώ δεν επιβάλλει ρητώς φόρο στην Κοινότητα, έχει ωστόσο ως αποτέλεσμα ή άμεσο σκοπό την επιβολή, έστω έμμεσα, αλλά αναγκαστικά, φόρου στην Κοινότητα, παραβιάζει την αρχή της ασυλίας.